આ અંગે વિપક્ષી કોંગ્રેસે સરકાર પર આકરા પ્રહાર કર્યા હતા કે આ ભાજપની સરકાર વિવિધ તાયફાઓ અને મહોત્સવો પાછળ કરોડો રૂપિયાનું આંધણ કરીને ગુજરાતમાં રોજગારનું ફુલગુલાબી ચિત્ર રજૂ કરી રહી છે. પરંતુ હકીકત તો એ છે કે ગુજરાતમાં બેરોજગારો, અને તેમાં પણ શિક્ષિત બેરોજગારોની સંખ્યા કૂદકે ને ભૂસકે વધી રહી છે. છેલ્લા બે વર્ષમાં સૌથી વધુ બેરોજગારો નોંધાવાની બાબતે ગુજરાત દેશના ટોચના રાજ્યોમાં સામેલ છે. સરકાર ઔદ્યોગિકીકરણના નામે મૂઠ્ઠીભર ઉદ્યોગપતિઓને લ્હાણી કરી રહી છે પરંતુ સ્થાનિક યુવાનોને રોજગાર આપવા બાબતે બિલકુલ ઉપેક્ષિત વલણ દાખવે છે.